Mikel Arteta , fyrir miðju , horfir á Manchester City sigra Arsenal 3 : 0 í London í gær . AFP Mikel Arteta , fyrrverandi leikmaður Arsenal , er líklegastur til að taka við starfi knattspyrnustjóra félagsins sem er á lausu eftir að Unai Emery var rekinn á dögunum , samkvæmt heimildum Sky Sports . Arteta er aðstoðarstjóri Manchester City en Sky Sports segir að Arsenal vilji fá mann sem þekki félagið og úrvalsdeildina og sé tilbúinn til að taka strax við liðinu . Arteta uppfylli öll skilyrðin og litlu hafi munað að hann hafi fengið starfið fyrir hálfu öðru ári þegar Emery var ráðinn . Arteta er 37 ára gamall Spánverji sem lék í ellefu ár í ensku úrvalsdeildinni . Sex ár með Everton frá 2005 og með Arsenal frá 2011 þar sem hann lauk ferlinum árið 2016 . Arteta , sem lék á miðjunni , spilaði 284 leiki í úrvalsdeildinni og skoraði í þeim 42 mörk . áður spilaði hann með Real Sociedad , Rangers í Skotlandi og París SG en ólst upp hjá Barcelona og spilaði með unglinga - og varaliðum félagsins .